title: Decizia (PESC) 2018/1884 a Consiliului din 3 decembrie 2018 de prelungire și modificare a Deciziei 2010/452/PESC privind misiunea de monitorizare a Uniunii Europene în Georgia, EUMM Georgia

text:
                  4.12.2018

                  RO

                  Jurnalul Oficial al Uniunii Europene

                  L 308/41

         DECIZIA (PESC) 2018/1884 A CONSILIULUI
         din 3 decembrie 2018
         de prelungire și modificare a Deciziei 2010/452/PESC privind misiunea de monitorizare a Uniunii Europene în Georgia, EUMM Georgia
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 12 august 2010, Consiliul a adoptat Decizia 2010/452/PESC (1) care a prelungit misiunea de monitorizare a Uniunii Europene în Georgia (EUMM Georgia), instituită prin Acțiunea comună 2008/736/PESC a Consiliului (2).

                     (2)

                     La 12 decembrie 2016, Consiliul a adoptat Decizia (PESC) 2016/2238 (3) prin care s-a prelungit mandatul EUMM Georgia până la 14 decembrie 2018 și s-a prevăzut o valoare de referință financiară până la 14 decembrie 2017.

                     (3)

                     La 7 decembrie 2017, Consiliul a adoptat Decizia (PESC) 2017/2263 (4) prin care s-a prevăzut o valoare de referință financiară până la 14 decembrie 2018.

                     (4)

                     În urma revizuirii strategice din anul 2018, Comitetul politic și de securitate a recomandat prelungirea mandatului EUMM Georgia până la 14 decembrie 2020.

                     (5)

                     Decizia 2010/452/PESC ar trebui modificată în consecință.

                     (6)

                     EUMM Georgia se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

               ADOPTĂ PREZENTA DECIZIE:

            Articolul 1
            Decizia 2010/452/PESC se modifică după cum urmează:

                        1.

                        La articolul 14 alineatul (1), se adaugă următorul paragraf:
                        „Valoarea de referință financiară destinată acoperirii cheltuielilor aferente misiunii în perioada 15 decembrie 2018-14 decembrie 2020 este de 38 200 000 EUR.”

                        2.

                        La articolul 18, al doilea paragraf se înlocuiește cu următorul text:
                        „Aceasta expiră la 14 decembrie 2020.”

            Articolul 2
            Prezenta decizie intră în vigoare la data adoptării.
            Se aplică de la 15 decembrie 2018.

            Adoptată la Bruxelles, 3 decembrie 2018.

                  Pentru Consiliu

                  Președintele

               N. HOFER

            (1)  Decizia 2010/452/PESC a Consiliului din 12 august 2010 privind misiunea de monitorizare a Uniunii Europene în Georgia, EUMM Georgia (JO L 213, 13.8.2010, p. 43).

            (2)  Acțiunea comună 2008/736/PESC a Consiliului din 15 septembrie 2008 privind misiunea de monitorizare a Uniunii Europene în Georgia, EUMM Georgia (JO L 248, 17.9.2008, p. 26).

            (3)  Decizia (PESC) 2016/2238 a Consiliului din 12 decembrie 2016 de modificare a Deciziei 2010/452/PESC privind misiunea de monitorizare a Uniunii Europene în Georgia, EUMM Georgia (JO L 337, 13.12.2016, p. 15).

            (4)  Decizia (PESC) 2017/2263 a Consiliului din 7 decembrie 2017 de modificare a Deciziei 2010/452/PESC privind misiunea de monitorizare a Uniunii Europene în Georgia, EUMM Georgia (JO L 324, 8.12.2017, p. 51).


title: Decizia (PESC) 2018/1930 a Consiliului din 10 decembrie 2018 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei

text:
                  10.12.2018

                  RO

                  Jurnalul Oficial al Uniunii Europene

                  LI 313/5

         DECIZIA (PESC) 2018/1930 A CONSILIULUI
         din 10 decembrie 2018
         de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 17 martie 2014, Consiliul a adoptat Decizia 2014/145/PESC (1).

                     (2)

                     În urma organizării, la 11 noiembrie 2018, a unor așa-numite „alegeri” în așa-numita „Republică Populară Donețk” și în așa-numita „Republică Populară Lugansk”, Consiliul consideră că nouă persoane ar trebui adăugate pe lista persoanelor, entităților și organismelor cărora li se aplică măsuri restrictive, astfel cum figurează în anexa la Decizia 2014/145/PESC.

                     (3)

                     Anexa la Decizia 2014/145/PESC ar trebui modificată în consecință,

               ADOPTĂ PREZENTA DECIZIE:

            Articolul 1
            Persoanele care figurează în anexa la prezenta decizie se adaugă pe lista prevăzută în anexa la Decizia 2014/145/PESC.

            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Bruxelles, 10 decembrie 2018.

                  Pentru Consiliu

                  Președintele

               F. MOGHERINI

            (1)  Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (JO L 78, 17.3.2014, p. 16).

            ANEXĂ
            Se adaugă următoarele persoane pe lista persoanelor prevăzută în anexa la Decizia 2014/145/PESC:

                           Nume

                           Date de identificare

                           Motive

                           Data includerii pe listă

                           „167.

                           Olga Valerievna POZDNYAKOVA/Olga Valeryevna POZDNYAKOVA
                           (Ольга Валерьевна ПОЗДНЯКОВА)
                           Olga Valeriyivna POZDNYAKOVA
                           (Ольга Валеріївна Позднякова)

                           Data nașterii: 30.3.1982
                           Locul nașterii: Șahti, oblastul Rostov, URSS

                           «Președinte» al «Comisiei electorale centrale» a așa-numitei «Republici Populare Donețk». În această calitate a participat la organizarea așa-numitelor «alegeri» din 11 noiembrie 2018 în așa-numita «Republică Populară Donețk», sprijinind și punând în aplicare astfel în mod activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                           10.12.2018

                           168.

                           Elena Valerievna KRAVCHENKO/Elena Valeryevna KRAVCHENKO
                           (Елена Валериевна КРАВЧЕНКО)
                           Olena Valeriyivna KRAVCHENKO
                           (Олена Валеріївна Кравченко)

                           Data nașterii: 22.2.1983
                           Locul nașterii: Sverdlovsk (Ekaterinburg), URSS

                           «Președinte» al «Comisiei electorale centrale» a așa-numitei «Republici Populare Lugansk». În această calitate a participat la organizarea așa-numitelor «alegeri» din 11 noiembrie 2018 în așa-numita «Republică Populară Lugansk», astfel sprijinind în mod activ acțiuni și punând în aplicare în mod activ politici care subminează integritatea teritorială, suveranitatea și independența Ucrainei și continuă să destabilizeze Ucraina.

                           10.12.2018

                           169.

                           Leonid Ivanovich PASECHNIK
                           (Леонид Иванович ПАСЕЧНИК)
                           Leonid Ivanovych PASICHNYK
                           (Леонід Іванович ПАСІЧНИК)

                           Data nașterii: 15.3.1970
                           Locul nașterii: Voroșilovgrad – Lugansk, oblastul Voroșilovgrad, RSS Ucraineană

                           «Conducător ales» al așa-numitei «Republici Populare Lugansk». Prin asumarea acestei calități și prin acțiunile întreprinse în temeiul acesteia, a sprijinit și a pus în aplicare în mod activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                           10.12.2018

                           170.

                           Vladimir Anatolievich BIDYOVKA/Vladimir Anatolievich BIDEVKA
                           (Владимир Анатольевич БИДЁВКА)
                           Volodymyr Anatoliyovych BIDIOVKA
                           (Володимир Анатолійович БІДЬОВКА)

                           Data nașterii: 7.3.1981
                           Locul nașterii: Makiivka – oblastul Donețk

                           «Președinte» al așa-numitului «Consiliu Popular» al așa-numitei «Republici Populare Donețk». Prin asumarea acestei calități și prin acțiunile întreprinse în temeiul acesteia, a sprijinit și a pus în aplicare în mod activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                           10.12.2018

                           171.

                           Denis Nikolaevich MIROSHNICHENKO
                           (Денис Николаевич МИРОШНИЧЕНКО)

                           Data nașterii: 8.12.1987
                           Locul nașterii: Lugansk

                           «Președinte» al așa-numitului «Consiliu Popular» al așa-numitei «Republici Populare Lugansk». Prin asumarea acestei calități și prin acțiunile întreprinse în temeiul acesteia, a sprijinit și a pus în aplicare în mod activ acțiuni și politici care subminează integritatea teritorială, suveranitatea și independența Ucrainei și continuă să destabilizeze Ucraina.

                           10.12.2018

                           172.

                           Aleksey Alekseevich NAYDENKO
                           (Алексей Алексеевич Найденко)
                           Oleksii Oleksiyovych NAYDENKO
                           (Олексій Олексійович Найденко)

                           Data nașterii: 2.6.1980
                           Locul nașterii: Donețk

                           «Vicepreședinte» al «Comisiei electorale centrale» a așa-numitei «Republici Populare Donețk». În această calitate a participat la organizarea așa-numitelor «alegeri» din 11 noiembrie 2018 în așa-numita «Republică Populară Donețk», sprijinind și punând în aplicare astfel în mod activ politici care subminează integritatea teritorială, suveranitatea și independența Ucrainei și continuă să destabilizeze Ucraina.

                           10.12.2018

                           173.

                           Vladimir Yurievich VYSOTSKIY
                           (Владимир Юрьевич Высоцкий)
                           Volodymyr Yuriyovych VYSOTSKYI
                           (Володимир Юрійович Висоцький)

                           Data nașterii: 7.4.1985
                           Locul nașterii: Republica Autonomă Crimeea

                           «Secretar» al «Comisiei electorale centrale» a așa-numitei «Republici Populare Donețk». În această calitate a participat la organizarea așa-numitelor «alegeri» din 11 noiembrie 2018 în așa-numita «Republică Populară Donețk», sprijinind și punând în aplicare astfel în mod activ politici care subminează integritatea teritorială, suveranitatea și independența Ucrainei și continuă să destabilizeze Ucraina.

                           10.12.2018

                           174.

                           Maksim Aleksandrovich SVIDCHENKO
                           (Максим Александрович Свидченко)
                           Maksym Oleksandrovych SVIDCHENKO
                           Максим Олександрович Свідченко

                           Data nașterii: 6.4.1978

                           «Vicepreședinte» al «Comisiei electorale centrale» a așa-numitei «Republici Populare Lugansk». În această calitate a participat la organizarea așa-numitelor «alegeri» din 11 noiembrie 2018 în așa-numita «Republică Populară Lugansk», sprijinind și punând în aplicare astfel în mod activ politici care subminează integritatea teritorială, suveranitatea și independența Ucrainei și continuă să destabilizeze Ucraina.

                           10.12.2018

                           175.

                           Ekaterina Vasilyevna TERESHCHENKO/Ekaterina Vasilievna TERESHCHENKO
                           (Екатерина Васильевна Терещенко)
                           Kateryna Vasylivna TERESHCHENKO
                           (Катерина Василівна Терещенко)

                           Data nașterii: 31.5.1986

                           «Secretar» al «Comisiei electorale centrale» a așa-numitei «Republici Populare Lugansk». În această calitate a participat la organizarea așa-numitelor «alegeri» din 11 noiembrie 2018 în așa-numita «Republică Populară Lugansk», sprijinind și punând în aplicare astfel în mod activ politici care subminează integritatea teritorială, suveranitatea și independența Ucrainei și continuă să destabilizeze Ucraina.

                           10.12.2018”


title: Decizia (UE) 2019/53 a Consiliului din 20 decembrie 2018 privind poziția care urmează să fie adoptată în numele Uniunii Europene în cadrul Conferinței părților la Convenția de la Rotterdam privind procedurile de conformitate

text:
                  14.1.2019

                  RO

                  Jurnalul Oficial al Uniunii Europene

                  L 10/64

         DECIZIA (UE) 2019/53 A CONSILIULUI
         din 20 decembrie 2018
         privind poziția care urmează să fie adoptată în numele Uniunii Europene în cadrul Conferinței părților la Convenția de la Rotterdam privind procedurile de conformitate
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1) și articolul 207 alineatul (3), coroborate cu articolul 218 alineatul (9),
         având în vedere propunerea Comisiei Europene,
         întrucât:

                     (1)

                     Convenția de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (denumită în continuare „convenția”) a fost încheiată în numele Uniunii prin Decizia 2006/730/CE a Consiliului (1) și a intrat în vigoare la 24 februarie 2004.

                     (2)

                     În temeiul articolului 22 din convenție, Conferința părților poate adopta anexe suplimentare la convenție referitoare la „aspecte procedurale, științifice, tehnice sau administrative”.

                     (3)

                     În cadrul celei de a 9-a reuniuni ordinare a Conferinței părților, care urmează să aibă loc între 29 aprilie și 10 mai 2019, părțile vor lua în considerare adoptarea unei anexe procedurale suplimentare pentru a introduce un mecanism de verificare a neconformității, astfel cum se prevede la articolul 17 din convenție.

                     (4)

                     Este necesar să se stabilească poziția care urmează să fie adoptată în numele Uniunii în cadrul Conferinței părților, deoarece anexa procedurală suplimentară va avea caracter obligatoriu pentru Uniune.

                     (5)

                     Uniunea reafirmă că este esențial să promoveze și să se angajeze la nivel mondial pentru o mai bună punere în aplicare a standardelor și a acordurilor multilaterale de mediu.

                     (6)

                     În măsura în care convenția intră în competența Uniunii și a statelor membre, Comisia și statele membre ar trebui să coopereze îndeaproape în vederea adoptării unui mecanism de verificare a conformității, pentru a asigura o reprezentare unitară a Uniunii la nivel internațional,

               ADOPTĂ PREZENTA DECIZIE:

            Articolul 1
            Poziția care urmează să fie adoptată în numele Uniunii în cadrul următoarei Conferințe a părților la Convenția de la Rotterdam este de a sprijini proiectul de act privind conformitatea atașat la prezenta decizie.
            Având în vedere evoluțiile din cadrul următoarei Conferințe a părților și în urma consultărilor cu statele membre care se desfășoară pe parcursul reuniunilor de coordonare la fața locului, reprezentanții Uniunii pot conveni modificări minore ale proiectului de act privind conformitatea atașat la prezenta decizie, fără a mai fi necesară o nouă decizie a Consiliului.

            Articolul 2
            Prezenta decizie intră în vigoare la data adoptării.

            Articolul 3
            Prezenta decizie se publică în Jurnalul Oficial al Uniunii Europene.

            Adoptată la Bruxelles, 20 decembrie 2018.

                  Pentru Consiliu

                  Președintele

               E. KÖSTINGER

            (1)  Decizia 2006/730/CE a Consiliului din 25 septembrie 2006 privind încheierea, în numele Comunității Europene, a Convenției de la Rotterdam privind procedura de consimțământ prealabil în cunoștință de cauză aplicabilă anumitor produse chimice și pesticide periculoase care fac obiectul comerțului internațional (JO L 299, 28.10.2006, p. 23).

            ANEXĂ

               Proiect de decizie RC-9/[]: Proceduri și mecanisme privind conformitatea cu Convenția de la Rotterdam

               prezentat de …

               Decide să adopte anexa VII la convenție, care stabilește procedurile și mecanismele privind conformitatea cu Convenția de la Rotterdam, astfel cum figurează în anexa la prezenta decizie.

               Apendice

                  Anexa VII: Proceduri și mecanisme privind conformitatea cu Convenția de la Rotterdam

                           1.

                           Se instituie un comitet de conformitate (denumit în continuare „comitetul”).

                     Membri

                           2.

                           Comitetul este format din 15 membri. Membrii sunt nominalizați de părți și aleși de Conferința părților, pe baza unei reprezentări geografice echitabile a celor cinci grupuri regionale ale Organizației Națiunilor Unite.

                           3.

                           Membrii au cunoștințe de specialitate și calificări specifice în domeniul reglementat de convenție. Aceștia acționează în mod obiectiv și în interesul superior al convenției.

                     Alegerea membrilor

                           4.

                           La prima sa reuniune ulterioară intrării în vigoare a prezentei anexe, Conferința părților alege opt membri ai comitetului pentru un mandat și șapte membri pentru două mandate. La fiecare ședință ordinară ulterioară, Conferința părților alege, pentru două mandate întregi, noi membri pentru a-i înlocui pe acei membri al căror mandat a expirat sau este pe cale să expire. Membrii nu dețin mai mult de două mandate consecutive. În sensul prezentei anexe, „mandat” înseamnă perioada care începe la sfârșitul unei reuniuni ordinare a Conferinței părților și se încheie la sfârșitul următoarei reuniuni ordinare a Conferinței părților.

                           5.

                           În cazul în care un membru al comitetului demisionează sau este incapabil să își încheie mandatul sau să își îndeplinească funcțiile, partea care a numit membrul respectiv desemnează un supleant care să execute restul mandatului.

                     Birou

                           6.

                           Comitetul își alege președintele. Comitetul alege, prin rotație, un vicepreședinte și un raportor, în conformitate cu regula 30 din regulamentul de procedură al Conferinței părților.

                     Reuniuni

                           7.

                           Comitetul se reunește după cum este necesar și ori de câte ori este posibil, în paralel cu reuniunile Conferinței părților sau ale altor organisme ale convenției.

                           8.

                           Sub rezerva punctului 9 de mai jos, reuniunile comitetului sunt deschise părților și publicului, cu excepția cazului în care comitetul decide altfel.
                           În cazul în care comitetul se ocupă de observații transmise în temeiul punctului 12 sau 13, reuniunile comitetului sunt deschise părților, dar nu sunt publice, cu excepția cazului în care partea a cărei conformitate este pusă în discuție convine altfel.
                           Părțile sau observatorii admiși la reuniuni nu au dreptul să participe la reuniune decât în cazul în care comitetul și partea a cărei conformitate este pusă în discuție convin altfel.

                           9.

                           În cazul în care se transmite o observație cu privire la posibila neconformitate a unei părți, aceasta este invitată de către comitet să participe la examinarea observației prezentate. Cu toate acestea, partea respectivă nu poate lua parte la elaborarea și adoptarea unei recomandări sau a concluziei comitetului.

                           10.

                           Comitetul depune toate eforturile pentru a ajunge la un acord cu privire la toate aspectele de fond, prin consens. În cazul în care acest lucru nu este posibil, raportul reflectă punctele de vedere ale tuturor membrilor comitetului. În cazul în care, în ciuda tuturor eforturilor depuse de a ajunge la un consens, nu s-a ajuns la un acord, orice decizie se adoptă, în ultimă instanță, cu o majoritate de patru cincimi din membrii prezenți care votează sau de către opt membri, oricare dintre aceste opțiuni presupune un număr mai mare de membri. Zece membri ai comitetului constituie cvorumul.

                           11.

                           Pentru orice aspect care este în curs de examinare de către comitet, fiecare membru al comitetului evită conflictele de interese directe sau indirecte. Atunci când un membru se confruntă cu un conflict de interese direct sau indirect sau este cetățean al unei părți a cărei conformitate este pusă în discuție, membrul respectiv aduce problema în atenția comitetului înainte de a se lua în considerare chestiunea respectivă. Membrul în cauză nu participă la elaborarea și la adoptarea unei recomandări a comitetului cu privire la această chestiune.

                           12.

                           Observațiile pot fi făcute în scris, prin intermediul secretariatului, în cazul în care se aplică literele (a) și (b), de către:

                                       (a)

                                       o parte care consideră că, în ciuda tuturor eforturilor depuse, nu este sau nu va fi în măsură să respecte anumite obligații care decurg din convenție. O astfel de observație ar trebui să includă detalii cu privire la obligațiile specifice vizate și o evaluare a motivului pentru care partea în cauză nu poate fi în măsură să își îndeplinească aceste obligații. Atunci când este posibil, pot fi furnizate informații justificative sau recomandări cu privire la locul în care pot fi găsite astfel de informații justificative. Observația poate include sugestii de soluții pe care partea le consideră cele mai potrivite pentru nevoile sale specifice;

                                       (b)

                                       o parte care este direct afectată sau care poate fi direct afectată de presupusa nerespectare a obligațiilor prevăzute de convenție de către o altă parte. O parte care intenționează să depună o observație în temeiul prezentei litere ar trebui, înainte de aceasta, să poarte consultări cu partea a cărei conformitate este pusă în discuție. Observația ar trebui să includă detalii cu privire la obligațiile specifice vizate și informații care să susțină observația, inclusiv modul în care partea este afectată sau susceptibilă de a fi afectată.

                           13.

                           Pentru a evalua eventualele dificultăți cu care se confruntă părțile în îndeplinirea obligațiilor care le revin în temeiul articolului 4 alineatul (1), al articolului 5 alineatele (1) și (2) și al articolului 10 din convenție, la primirea informațiilor din partea secretariatului, furnizate de aceste părți în temeiul dispozițiilor respective, comitetul notifică în scris părții în cauză chestiunea respectivă. În cazul în care chestiunea nu a fost rezolvată în termen de 90 de zile prin consultare cu partea în cauză, prin intermediul secretariatului, și comitetul analizează chestiunea în continuare, acesta procedează astfel în conformitate cu punctele 16-24.

                           14.

                           Secretariatul prezintă membrilor comitetului, cu ocazia următoarei reuniuni a comitetului, observații în conformitate cu punctul 12 litera (a) de mai sus, în termen de două săptămâni de la primirea observațiilor.

                           15.

                           Secretariatul transmite părții a cărei conformitate cu convenția este pusă în discuție, precum și membrilor comitetului, în termen de două săptămâni de la primirea observației prezentate în conformitate cu punctul 12 litera (b) sau în conformitate cu punctul 13, o copie, spre examinare în cadrul următoarei reuniuni a comitetului.

                           16.

                           Părțile a căror conformitate este pusă în discuție pot prezenta răspunsuri sau observații în fiecare etapă a procedurilor descrise în prezenta decizie.

                           17.

                           Fără a aduce atingere punctului 16 de mai sus, informațiile suplimentare, furnizate de o parte a cărei conformitate este pusă în discuție ca răspuns la o observație, ar trebui să fie transmise secretariatului în termen de trei luni de la data primirii observației de către partea în cauză, cu excepția cazului în care circumstanțele unui caz particular necesită o perioadă de timp mai îndelungată. Aceste informații se transmit de îndată membrilor comitetului spre examinare în cadrul următoarei reuniuni a comitetului. În cazul în care s-a prezentat o observație în temeiul punctului 12 litera (b) de mai sus, informațiile sunt transmise de secretariat și părții care a prezentat observația.

                           18.

                           Comitetul poate decide să nu dea curs observațiilor pe care le consideră:

                                       (a)

                                       nesemnificative;

                                       (b)

                                       vădit nefondate.

                     Facilitare

                           19.

                           Comitetul analizează toate observațiile prezentate în conformitate cu punctul 12 sau în sensul punctului 13 de mai sus în vederea stabilirii faptelor și a cauzelor profunde ale problemei și în vederea facilitării soluționării chestiunii, ținând seama de dispozițiile articolului 16 din convenție. În acest scop, comitetul poate furniza unei părți:

                                       (a)

                                       consiliere;

                                       (b)

                                       recomandări fără caracter obligatoriu;

                                       (c)

                                       orice alte informații necesare pentru a sprijini partea în procesul de elaborare a unui plan de conformitate, inclusiv a calendarului și a obiectivelor.

                     Măsuri posibile de abordare a aspectelor legate de conformitate

                           20.

                           În cazul în care, după derularea procedurii de facilitare prevăzute la punctul 19 de mai sus și luând în considerare cauza, tipul, gradul și frecvența dificultăților de conformitate, inclusiv capacitățile financiare și tehnice ale părților a căror conformitate este pusă în discuție, comitetul consideră că este necesar să se propună măsuri suplimentare pentru soluționarea problemelor de conformitate ale unei părți, acesta poate recomanda Conferinței părților, ținând seama de capacitatea sa în temeiul articolului 18 alineatul (5) litera (c) din convenție, că trebuie să ia în considerare următoarele măsuri, care trebuie adoptate în conformitate cu dreptul internațional, pentru a realiza conformitatea:

                                       (a)

                                       acordarea unui sprijin suplimentar în temeiul convenției pentru partea în cauză, inclusiv facilitarea, după caz, a accesului la resursele financiare, a asistenței tehnice și a consolidării capacităților;

                                       (b)

                                       furnizarea de consiliere privind conformitatea în viitor pentru a ajuta părțile să pună în aplicare dispozițiile convenției și pentru a promova cooperarea între toate părțile;

                                       (c)

                                       solicitarea ca partea în cauză să își adapteze eforturile;

                                       (d)

                                       emiterea unei declarații în care se exprimă îngrijorarea cu privire la o posibilă neconformitate în viitor;

                                       (e)

                                       emiterea unei declarații în care se exprimă îngrijorarea cu privire la neconformitatea actuală;

                                       (f)

                                       solicitarea ca secretarul executiv să facă publice cazurile de neconformitate;

                                       (g)

                                       recomandarea ca situația de neconformitate să fie abordată de către partea responsabilă în vederea soluționării acesteia.

                     Gestionarea informațiilor

                           21.

                                          (1)

                                          Comitetul poate primi informații relevante, prin intermediul secretariatului, de la:

                                                      (a)

                                                      părți;

                                                      (b)

                                                      surse relevante, după cum consideră necesar și adecvat, cu acordul prealabil al părții în cauză sau conform instrucțiunilor primite de la Conferința părților;

                                                      (c)

                                                      mecanismul de schimb de informații („clearing-house”) al convenției și de la organizații interguvernamentale competente. Comitetul furnizează părții în cauză astfel de informații și o invită să prezinte observații cu privire la acestea.

                                          (2)

                                          Comitetul poate solicita, de asemenea, informații de la secretariat, după caz, sub forma unui raport privind aspectele care țin de competența comitetului.

                           22.

                           În scopul examinării aspectelor sistemice de conformitate generală prevăzute la punctul 25, comitetul poate:

                                       (a)

                                       să solicite informații de la toate părțile;

                                       (b)

                                       să solicite informații relevante de la orice sursă de încredere și de la experți externi, în conformitate cu orientările relevante ale Conferinței părților; și

                                       (c)

                                       să se consulte cu secretariatul și să se bazeze pe experiența și cunoștințele sale.

                           23.

                           Sub rezerva articolului 14 din convenție, comitetul, orice parte și orice persoană implicată în deliberările comitetului protejează confidențialitatea informațiilor primite cu titlu confidențial.

                     Monitorizare

                           24.

                           Comitetul pentru controlul conformității ar trebui să monitorizeze consecințele acțiunilor întreprinse în temeiul punctelor 19 sau 20 de mai sus.

                     Aspecte de conformitate generală

                           25.

                           Comitetul de conformitate poate examina aspecte sistemice de conformitate generală care prezintă un interes pentru toate părțile, în cazul în care:

                                       (a)

                                       Conferința părților solicită acest lucru;

                                       (b)

                                       comitetul, pe baza informațiilor obținute din partea părților de către secretariat, care acționează în conformitate cu funcțiile care îi revin în temeiul convenției, și prezentate comitetului de către secretariat, decide că este necesar să se examineze un aspect de neconformitate generală și să se prezinte Conferinței părților un raport în acest sens.

                     Rapoartele prezentate Conferinței părților

                           26.

                           În cadrul fiecărei reuniuni ordinare a Conferinței părților, comitetul prezintă un raport care reflectă:

                                       (a)

                                       activitatea desfășurată de comitet;

                                       (b)

                                       concluziile sau recomandările comitetului;

                                       (c)

                                       viitorul program de lucru al comitetului, inclusiv calendarul reuniunilor preconizate pe care le consideră necesare pentru îndeplinirea programului său de lucru, în vederea examinării și aprobării acestuia de către Conferința părților.

                     Alte organisme auxiliare

                           27.

                           În cazul în care activitățile comitetului cu privire la anumite aspecte se suprapun cu responsabilitățile altui organism al Convenției de la Rotterdam, Conferința părților poate îndruma comitetul să se consulte cu organismul respectiv.

                     Schimbul de informații cu alte acorduri multilaterale de mediu relevante

                           28.

                           După caz, comitetul poate solicita informații specifice, la cererea Conferinței părților sau în mod direct, de la comitetele de conformitate care se ocupă de substanțele și deșeurile periculoase care intră sub incidența altor acorduri multilaterale de mediu relevante și prezintă un raport cu privire la aceste activități Conferinței părților.

                     Revizuirea mecanismului de conformitate

                           29.

                           Conferința părților examinează periodic punerea în aplicare a procedurilor și a mecanismelor stabilite în prezenta anexă.

                     Relația cu soluționarea litigiilor

                           30.

                           Aceste proceduri și mecanisme nu aduc atingere articolului 20 din convenție.


title: Decizia (UE) 2019/236 a Comisiei din 7 februarie 2019 de stabilire a normelor interne privind furnizarea de informații persoanelor vizate și restricționarea anumitor drepturi ale acestora în contextul prelucrării datelor cu caracter personal de către Comisia Europeană în scopuri de securitate internă a instituțiilor Uniunii

text:
                  8.2.2019

                  RO

                  Jurnalul Oficial al Uniunii Europene

                  L 37/144

         DECIZIA (UE) 2019/236 A COMISIEI
         din 7 februarie 2019
         de stabilire a normelor interne privind furnizarea de informații persoanelor vizate și restricționarea anumitor drepturi ale acestora în contextul prelucrării datelor cu caracter personal de către Comisia Europeană în scopuri de securitate internă a instituțiilor Uniunii
         COMISIA EUROPEANĂ,
         având în vedere Tratatul privind funcționarea Uniunii Europene, în special articolul 249 alineatul (1),
         întrucât:

                     (1)

                     Comisia trebuie să își desfășoare activitatea într-un mediu de siguranță și securitate. În acest scop, Comisia are nevoie de o abordare coerentă și integrată în ceea ce privește securitatea sa, asigurând niveluri adecvate de protecție a persoanelor, a activelor și a informațiilor, în funcție de riscurile identificate, și asigurând furnizarea eficientă și la timp a securității. Comisia se confruntă cu amenințări și provocări majore în domeniul securității, în special în ceea ce privește terorismul, atacurile cibernetice și spionajul politic și comercial.

                     (2)

                     Pentru a asigura securitatea persoanelor, a activelor și a informațiilor, Comisia, în special prin intermediul Direcției Securitate din cadrul Direcției Generale Resurse Umane și Securitate, ia măsurile prevăzute în Decizia (UE, Euratom) 2015/443 a Comisiei (1), care implică prelucrarea mai multor categorii de date cu caracter personal. Printre aceste măsuri se numără efectuarea de verificări ale antecedentelor în materie de securitate, în temeiul articolului 7 alineatul (5), de evaluări ale amenințărilor, în temeiul articolului 12, și de anchete privind securitatea, în temeiul articolului 13 din Decizia (UE, Euratom) 2015/443. În cadrul mandatului său de investigare, Comisia colectează informații de interes pentru investigații, inclusiv date cu caracter personal, din diverse surse – autorități publice și persoane fizice – și face schimb de informații cu alte instituții, organe, oficii și agenții ale Uniunii, cu autoritățile competente ale statelor membre și ale țărilor terțe, precum și cu organizații internaționale înaintea desfășurării activităților de investigare sau coordonare, precum și în timpul și după încheierea acestor activități.

                     (3)

                     Categoriile de date cu caracter personal prelucrate de Comisie sunt, de exemplu, date de identificare, date de contact, date profesionale și date legate de obiectul unei verificări a antecedentelor în materie de securitate, al unei evaluări a amenințărilor sau al unei anchete privind securitatea ori corelate cu acestea. Datele cu caracter personal sunt stocate într-un mediu electronic securizat, pentru a preveni accesul sau transferul ilegal al datelor către persoane din afara Comisiei. Datele cu caracter personal sunt păstrate în cadrul serviciilor Comisiei responsabile cu ancheta până la încheierea acesteia. Diferitelor activități de prelucrare li se aplică diferite perioade de păstrare, în funcție de categoria anchetei, adică dacă aceasta este efectuată în cazul unor presupuse infracțiuni, în domeniul contrainformațiilor sau în domeniul contracarării terorismului. La încheierea perioadei de păstrare, informațiile legate de caz, inclusiv datele cu caracter personal, sunt eliminate (2).

                     (4)

                     În îndeplinirea sarcinilor sale, Comisia, în calitate de operator, are obligația de a respecta drepturile persoanelor fizice în ceea ce privește prelucrarea datelor cu caracter personal, recunoscute la articolul 8 alineatul (1) din Carta drepturilor fundamentale a Uniunii Europene și la articolul 16 alineatul (1) din Tratatul privind funcționarea Uniunii Europene, precum și drepturile prevăzute în Regulamentul (UE) 2018/1725 al Parlamentului European și al Consiliului (3). Totodată, Comisia are obligația de a respecta normele stricte în materie de confidențialitate prevăzute la articolul 9 din Decizia (UE, Euratom) 2015/443.

                     (5)

                     În anumite circumstanțe, este necesar să se reconcilieze drepturile persoanelor vizate prevăzute în Regulamentul (UE) 2018/1725 cu nevoia îndeplinirii în mod eficace de către Comisie a sarcinilor sale de asigurare a securității persoanelor, a activelor și a informațiilor în cadrul Comisiei, prevăzute în Decizia (UE, Euratom) 2015/443, în special a anchetelor privind securitatea, precum și cu respectarea deplină a drepturilor și libertăților fundamentale ale altor persoane vizate. În acest scop, articolul 25 alineatul (1) literele (c), (d) și (h) din Regulamentul (UE) 2018/1725 oferă Comisiei posibilitatea de a restricționa aplicarea articolelor 14-17, 19, 20 și 35, precum și principiul transparenței prevăzut la articolul 4 alineatul (1) litera (a), în măsura în care dispozițiile sale corespund drepturilor și obligațiilor prevăzute la articolele 14-17, 19 și 20 din regulamentul menționat.

                     (6)

                     Pentru a se asigura îndeplinirea în mod eficace de către Comisie a sarcinilor sale de asigurare a securității persoanelor, a activelor și a informațiilor în cadrul Comisiei, prevăzute în Decizia (UE, Euratom) 2015/443, în special a anchetelor sale privind securitatea, respectând totodată standardele de protecție a datelor cu caracter personal prevăzute în Regulamentul (UE) 2018/1725, este necesar să se adopte norme interne prin care Comisia să poată restricționa drepturile persoanelor vizate în conformitate cu articolul 25 alineatul (1) literele (c), (d) și (h) din Regulamentul (UE) 2018/1725.

                     (7)

                     Aceste norme interne ar trebui să acopere toate operațiunile de prelucrare efectuate de Comisie în scopul îndeplinirii sarcinilor sale de asigurare a securității persoanelor, a activelor și a informațiilor în cadrul Comisiei, prevăzute în Decizia (UE, Euratom) 2015/443, în special a funcției sale de investigare în domeniul securității. Normele respective ar trebui să se aplice operațiunilor de prelucrare efectuate înainte de deschiderea unei investigații, în timpul investigațiilor și pe durata monitorizării rezultatelor investigațiilor.

                     (8)

                     Pentru a se conforma articolelor 14, 15 și 16 din Regulamentul (UE) 2018/1725, Comisia ar trebui să informeze toate persoanele fizice cu privire la activitățile sale care implică prelucrarea datelor lor cu caracter personal și cu privire la drepturile lor, informarea efectuându-se într-un mod transparent și coerent, prin publicarea unui anunț privind protecția datelor pe site-ul web al Comisiei.

                     (9)

                     În plus, Comisia ar trebui să informeze în mod individual, într-un format adecvat, persoanele vizate implicate într-o anchetă privind securitatea, adică persoanele în cauză și martorii. În plus, Comisia ar trebui să informeze în mod individual persoanele ale căror date sunt prelucrate în contextul măsurilor de securitate luate în temeiul articolului 7 alineatul (5) și al articolului 12 alineatul (1) literele (d) și (e) din Decizia (UE, Euratom) 2015/443, adică al perchezițiilor efectuate în incintele Comisiei și al examinărilor sistemelor și echipamentelor informatice și de comunicații ale acesteia.

                     (10)

                     În temeiul articolului 25 din Regulamentul (UE) 2018/1725, poate fi necesară restricționarea de către Comisie a furnizării de informații persoanelor vizate și a exercitării altor drepturi ale persoanelor vizate pentru a proteja, în special, o anchetă privind securitatea, instrumentele și metodele sale de investigare, anchetele privind securitatea și procedurile altor autorități publice, precum și drepturile altor persoane care au legătură cu ancheta, investigațiile și/sau procedurile în cauză privind securitatea.

                     (11)

                     În unele cazuri, furnizarea anumitor informații persoanelor vizate sau dezvăluirea existenței unei anchete privind securitatea sau a unor măsuri de securitate adoptate în temeiul articolului 12 alineatul (1) literele (d) și (e) din Decizia (UE, Euratom) 2015/443, adică percheziții efectuate în incintele Comisiei și examinări ale sistemelor și echipamentelor informatice și de comunicații ale acesteia, ar putea să împiedice efectuarea anchetei sau să afecteze grav scopul acesteia și capacitatea Comisiei de a asigura securitatea sa și, în special, de a efectua în mod eficace în viitor anchete privind securitatea.

                     (12)

                     În plus, în vederea menținerii unei cooperări eficace, astfel cum se prevede la articolul 17 alineatele (2) și (3) din Decizia (UE, Euratom) 2015/443, poate fi necesară restricționarea de către Comisie a aplicării drepturilor persoanelor vizate pentru a proteja operațiunile de prelucrare ale altor instituții, organe, oficii și agenții ale Uniunii sau ale autorităților competente ale statelor membre. În acest scop, Comisia ar trebui să consulte respectivele instituții, organe, oficii, agenții și autorități cu privire la motivele relevante pentru impunerea de restricții și cu privire la necesitatea și proporționalitatea restricțiilor.

                     (13)

                     De asemenea, Comisia poate fi nevoită să restricționeze furnizarea de informații persoanelor vizate și aplicarea altor drepturi ale acestora în ceea ce privește datele cu caracter personal primite din partea țărilor terțe sau a organizațiilor internaționale, pentru a-și îndeplini obligația de cooperare cu respectivele țări sau organizații și pentru a proteja astfel un obiectiv important de interes public general al Uniunii. Cu toate acestea, în anumite circumstanțe, interesul sau drepturile fundamentale ale persoanei vizate pot prevala asupra interesului cooperării internaționale.

                     (14)

                     Comisia ar trebui să gestioneze toate restricțiile într-un mod transparent și să înregistreze fiecare aplicare a restricțiilor în sistemul de consemnare corespunzător.

                     (15)

                     În temeiul articolului 25 alineatul (8) din Regulamentul (UE) 2018/1725, operatorii pot să amâne, să omită sau să refuze furnizarea de informații privind motivele aplicării unei restricții persoanei vizate în cazul în care furnizarea acestor informații ar afecta în vreun fel scopul restricției. Este, în special, cazul restricțiilor privind drepturile prevăzute la articolele 16 și 35 din Regulamentul (UE) 2018/1725.

                     (16)

                     Comisia ar trebui să examineze în mod regulat restricțiile impuse pentru a se asigura că drepturile persoanei vizate de a fi informată în conformitate cu articolele 16 și 35 din Regulamentul (UE) 2018/1725 sunt restricționate numai atâta timp cât astfel de restricții sunt necesare pentru a permite Comisiei să asigure securitatea sa și, în special, să își desfășoare anchetele privind securitatea.

                     (17)

                     În cazul în care se restricționează alte drepturi ale persoanelor vizate, operatorul ar trebui să evalueze, de la caz la caz, dacă informarea cu privire la restricție ar afecta scopul acesteia.

                     (18)

                     Responsabilul cu protecția datelor din cadrul Comisiei ar trebui să efectueze o examinare independentă a aplicării restricțiilor, pentru a se asigura conformitatea cu prezenta decizie.

                     (19)

                     Autoritatea Europeană pentru Protecția Datelor a emis un aviz la 10 decembrie 2018,

               ADOPTĂ PREZENTA DECIZIE:

            Articolul 1
            Obiect și domeniul de aplicare

               (1)   Prezenta decizie stabilește normele pe care Comisia trebuie să le respecte pentru a informa persoanele vizate cu privire la prelucrarea datelor lor în conformitate cu articolele 14, 15 și 16 din Regulamentul (UE) 2018/1725, atunci când își desfășoară toate sarcinile prevăzute în Decizia (UE, Euratom) 2015/443.
               Aceasta stabilește, de asemenea, condițiile în care Comisia poate restricționa aplicarea articolelor 4, 14-17, 19, 20 și 35 din Regulamentul (UE) 2018/1725, în conformitate cu articolul 25 alineatul (1) literele (c), (d) și (h) din regulamentul menționat.

               (2)   Prezenta decizie se aplică prelucrării datelor cu caracter personal de către Comisie în scopul activităților desfășurate pentru a asigura securitatea persoanelor, a activelor și a informațiilor în cadrul Comisiei, prevăzute în Decizia (UE, Euratom) 2015/443, sau în legătură cu aceste activități.

            Articolul 2
            Excepții și restricții aplicabile

               (1)   În cazul în care Comisia își exercită atribuțiile cu privire la drepturile persoanelor vizate prevăzute în Regulamentul (UE) 2018/1725, aceasta analizează dacă se aplică vreuna dintre excepțiile prevăzute în regulamentul menționat.

               (2)   Sub rezerva articolelor 3-7 din prezenta decizie, Comisia poate restricționa aplicarea articolelor 14-17, 19, 20 și 35 din Regulamentul (UE) 2018/1725, precum și a principiului transparenței prevăzut la articolul 4 alineatul (1) litera (a) din regulamentul menționat, în măsura în care dispozițiile sale corespund drepturilor și obligațiilor prevăzute la articolele 14-17, 19 și 20 din Regulamentul (UE) 2018/1725, în cazul în care exercitarea acestor drepturi și obligații ar pune în pericol securitatea internă a instituțiilor, organelor, oficiilor sau agențiilor Uniunii, inclusiv a rețelelor lor de comunicații electronice, printre altele prin dezvăluirea instrumentelor și metodelor sale de investigare în contextul anchetelor privind securitatea, sau ar afecta drepturile și libertățile altor persoane vizate.

               (3)   Sub rezerva articolelor 3-7, Comisia poate restricționa drepturile și obligațiile menționate la alineatul (2) al prezentului articol în ceea ce privește datele cu caracter personal obținute de la alte instituții, organe, agenții și oficii ale Uniunii, de la autoritățile competente ale statelor membre sau ale țărilor terțe sau de la organizații internaționale, în următoarele circumstanțe:

                           (a)

                           în cazul în care exercitarea acestor drepturi și obligații ar putea fi restricționată de alte instituții, organe, agenții și oficii ale Uniunii, pe baza altor acte prevăzute la articolul 25 din Regulamentul (UE) 2018/1725 sau în conformitate cu capitolul IX din regulamentul menționat ori în conformitate cu Regulamentul (UE) 2016/794 al Parlamentului European și al Consiliului (4) sau cu Regulamentul (UE) 2017/1939 al Consiliului (5);

                           (b)

                           în cazul în care exercitarea acestor drepturi și obligații ar putea fi restricționată de autoritățile competente ale statelor membre pe baza actelor menționate la articolul 23 din Regulamentul (UE) 2016/679 al Parlamentului European și al Consiliului (6) sau în temeiul măsurilor naționale de transpunere a articolului 13 alineatul (3), a articolului 15 alineatul (3) sau a articolului 16 alineatul (3) din Directiva (UE) 2016/680 a Parlamentului European și a Consiliului (7);

                           (c)

                           în cazul în care exercitarea acestor drepturi și obligații ar putea pune în pericol cooperarea Comisiei cu țări terțe sau cu organizații internaționale în ceea ce privește schimburile de informații referitoare la potențiale amenințări în materie de contrainformații și contracarare a terorismului și în cadrul anchetelor sale privind securitatea.

                     Înainte de a aplica restricții în circumstanțele menționate la primul paragraf literele (a) și (b), Comisia consultă instituțiile, organele, agențiile și oficiile relevante ale Uniunii sau autoritățile competente ale statelor membre, cu excepția cazului în care Comisia are certitudinea că aplicarea unei restricții este prevăzută de unul dintre actele menționate la literele respective sau că o astfel de consultare ar pune în pericol scopul activităților sale în temeiul Deciziei (UE, Euratom) 2015/443.
               Prezentul alineat primul paragraf litera (c) nu se aplică în cazul în care interesele sau drepturile și libertățile fundamentale ale persoanelor vizate prevalează asupra interesului Comisiei de a coopera cu țări terțe sau cu organizații internaționale.

               (4)   Alineatele (1), (2) și (3) nu aduc atingere aplicării altor decizii ale Comisiei de stabilire a normelor interne privind furnizarea de informații persoanelor vizate și restricționarea anumitor drepturi în temeiul articolului 25 din Regulamentul (UE) 2018/1725 și nici aplicării articolului 23 din Regulamentul de procedură al Comisiei.

            Articolul 3
            Furnizarea de informații persoanelor vizate

               (1)   Comisia publică pe site-ul său web anunțuri privind protecția datelor prin care informează toate persoanele vizate în legătură cu activitățile sale care implică prelucrarea datelor lor cu caracter personal pe care le desfășoară pentru a-și îndeplini sarcinile prevăzute în Decizia (UE, Euratom) 2015/443.

               (2)   Comisia informează în mod individual, într-un format adecvat, martorii și persoanele vizate de o anchetă privind securitatea referitor la prelucrarea datelor lor cu caracter personal. Comisia informează, de asemenea, în mod individual persoanele ale căror date sunt prelucrate în contextul măsurilor de securitate luate în temeiul articolului 7 alineatul (5) și al articolului 12 alineatul (1) literele (d) și (e) din Decizia (UE, Euratom) 2015/443, adică al perchezițiilor efectuate în incintele Comisiei și al examinărilor sistemelor și echipamentelor informatice și de comunicații ale acesteia.

               (3)   În cazul în care Comisia restricționează, integral sau parțial, furnizarea informațiilor către persoanele vizate menționate la alineatul (2) al prezentului articol, aceasta consemnează și înregistrează motivele restricției în conformitate cu articolul 6 din prezenta decizie.

            Articolul 4
            Dreptul de acces al persoanelor vizate, dreptul la ștergerea datelor și dreptul la restricționarea prelucrării datelor

               (1)   În cazul în care Comisia restricționează, integral sau parțial, dreptul de acces la date al persoanelor vizate, dreptul la ștergerea datelor sau dreptul la restricționarea prelucrării datelor, astfel cum se prevede la articolele 17, 19 și, respectiv, 20 din Regulamentul (UE) 2018/1725, aceasta informează persoana vizată, în răspunsul său la cererea de acces la date, de ștergere a datelor sau de restricționare a prelucrării datelor, cu privire la restricția aplicată și la principalele motive ale acesteia, precum și cu privire la posibilitatea de a depune o plângere la Autoritatea Europeană pentru Protecția Datelor sau de a introduce o cale de atac în fața Curții de Justiție a Uniunii Europene.

               (2)   Furnizarea de informații cu privire la motivele restricției menționate la alineatul (1) al prezentului articol poate fi amânată, omisă sau refuzată atât timp cât această furnizare ar submina scopul restricției.

               (3)   Comisia consemnează și înregistrează motivele restricției în conformitate cu articolul 6 din prezenta decizie.

               (4)   În cazul în care dreptul de acces este restricționat integral sau parțial, persoana vizată își poate exercita dreptul de acces prin intermediul Autorității Europene pentru Protecția Datelor, în conformitate cu articolul 25 alineatele (6), (7) și (8) din Regulamentul (UE) 2018/1725.

            Articolul 5
            Informarea persoanelor vizate cu privire la încălcarea securității datelor cu caracter personal
            În cazul în care Comisia restricționează informarea persoanei vizate cu privire la încălcarea securității datelor cu caracter personal, astfel cum se prevede la articolul 35 din Regulamentul (UE) 2018/1725, aceasta consemnează și înregistrează motivele restricției în conformitate cu articolul 6 din prezenta decizie.

            Articolul 6
            Consemnarea și înregistrarea restricțiilor

               (1)   Comisia consemnează motivele oricărei restricții aplicate în temeiul prezentei decizii, inclusiv o evaluare a necesității și a proporționalității restricției, ținând seama de elementele relevante prevăzute la articolul 25 alineatul (2) din Regulamentul (UE) 2018/1725.
               În acest scop, consemnarea precizează modul în care exercitarea dreptului ar pune în pericol scopul sarcinilor Comisiei prevăzute în Decizia (UE, Euratom) 2015/443 sau scopul restricțiilor aplicate în temeiul articolului 2 alineatul (2) sau (3) ori ar afecta drepturile și libertățile altor persoane vizate.

               (2)   Consemnarea și, dacă este cazul, documentele care conțin elemente faptice și juridice subiacente se înregistrează. Acestea sunt puse la dispoziția Autorității Europene pentru Protecția Datelor, la cerere.

            Articolul 7
            Durata restricțiilor

               (1)   Restricțiile menționate la articolele 3, 4 și 5 din prezenta decizie continuă să se aplice atât timp cât motivele care le justifică rămân aplicabile.

               (2)   În cazul în care motivele unei restricții menționate la articolul 3 sau 5 din prezenta decizie nu se mai aplică, Comisia ridică restricția și informează persoana vizată cu privire la motivele restricției. În același timp, Comisia informează persoana vizată cu privire la posibilitatea de a depune o plângere la Autoritatea Europeană pentru Protecția Datelor în orice moment sau de a introduce o cale de atac în fața Curții de Justiție a Uniunii Europene.

               (3)   Comisia examinează aplicarea restricțiilor menționate la articolele 4 și 6 la fiecare șase luni de la adoptarea acestora și la închiderea investigației relevante. Ulterior, Comisia monitorizează anual dacă este necesar să se mențină vreo restricție/amânare.

            Articolul 8
            Examinarea de către responsabilul cu protecția datelor

               (1)   Responsabilul cu protecția datelor din cadrul Comisiei este informat, fără întârzieri nejustificate, ori de câte ori drepturile persoanelor vizate sunt restricționate în conformitate cu prezenta decizie. La cerere, responsabilului cu protecția datelor i se asigură accesul la consemnare și la orice documente care conțin elemente faptice și juridice subiacente.

               (2)   Responsabilul cu protecția datelor din cadrul Comisiei poate solicita o examinare a restricțiilor. Responsabilul cu protecția datelor este informat cu privire la rezultatul examinării solicitate.

               (3)   Schimburile de informații cu responsabilul cu protecția datelor pe tot parcursul procedurii se consemnează în forma corespunzătoare.

            Articolul 9
            Prezenta decizie intră în vigoare în a treia zi de la data publicării în Jurnalul Oficial al Uniunii Europene.

            Adoptată la Bruxelles, 7 februarie 2019.

                  Pentru Comisie

                  Președintele

               Jean-Claude JUNCKER

            (1)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).

            (2)  Păstrarea dosarelor în cadrul Comisiei este reglementată de lista comună de păstrare, un document de reglementare [ultima versiune fiind SEC(2012) 713] sub forma unui calendar de păstrare care stabilește perioadele de păstrare pentru diferitele tipuri de dosare ale Comisiei.

            (3)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).

            (4)  Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (JO L 135, 24.5.2016, p. 53).

            (5)  Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO, JO L 283, 31.10.2017, p. 1).

            (6)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).

            (7)  Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO L 119, 4.5.2016, p. 89).


title: Decizia (UE) 2019/304 a Consiliului din 18 februarie 2019 privind notificarea dorinței Regatului Unit al Marii Britanii și Irlandei de Nord de a nu mai participa la unele dintre dispozițiile acquis-ului Schengen incluse în Regulamentul (CE) nr. 377/2004 al Consiliului privind crearea unei rețele de ofițeri de legătură în materie de imigrație

text:
                  22.2.2019

                  RO

                  Jurnalul Oficial al Uniunii Europene

                  L 51/7

         DECIZIA (UE) 2019/304 A CONSILIULUI
         din 18 februarie 2019
         privind notificarea dorinței Regatului Unit al Marii Britanii și Irlandei de Nord de a nu mai participa la unele dintre dispozițiile acquis-ului Schengen incluse în Regulamentul (CE) nr. 377/2004 al Consiliului privind crearea unei rețele de ofițeri de legătură în materie de imigrație
         CONSILIUL UNIUNII EUROPENE,
         având în vedere Tratatul privind Uniunea Europeană,
         având în vedere Tratatul privind funcționarea Uniunii Europene,
         având în vedere propunerea Comisiei Europene,
         având în vedere Protocolul nr. 19 privind acquis-ul Schengen integrat în cadrul Uniunii Europene, anexat la Tratatul privind Uniunea Europeană și la Tratatul privind funcționarea Uniunii Europene, în special articolul 5 alineatul (3),
         având în vedere notificarea transmisă, în temeiul articolului 5 alineatul (2) din Protocolul nr. 19 privind acquis-ul Schengen integrat în cadrul Uniunii Europene, de Guvernul Regatului Unit al Marii Britanii și Irlandei de Nord, prin scrisoarea sa către președintele Consiliului din 1 octombrie 2018, privind dorința de a nu participa la propunerea de Regulament al Parlamentului European și al Consiliului privind crearea unei rețele europene de ofițeri de legătură în materie de imigrație,
         întrucât:

                     (1)

                     Regatul Unit participă la Regulamentul (CE) nr. 377/2004 al Consiliului (1), astfel cum a fost modificat prin Regulamentul (UE) nr. 493/2011 al Parlamentului European și al Consiliului din 5 aprilie 2011 (2).

                     (2)

                     La 1 octombrie 2018, în termenul stabilit de trei luni, Regatul Unit a notificat președintelui Consiliului dorința sa de a nu participa la adoptarea reformării Regulamentului (CE) nr. 377/2004, propusă de Comisie la 16 mai 2018 și primită de Consiliu în toate limbile necesare la 2 iulie 2018.

                     (3)

                     Regulamentul (CE) nr. 377/2004 urmărește să consolideze cooperarea dintre ofițerii de legătură în materie de imigrație detașați în țări terțe, în special prin stabilirea unei obligații de a înființa rețele locale sau regionale în rândul ofițerilor de legătură în materie de imigrație, precum și prin promovarea utilizării unui instrument electronic specific pentru schimbul regulat de informații în cadrul rețelelor locale, precum și prin instituirea unui sistem de raportare privind activitățile rețelelor de ofițeri de legătură în materie de imigrație prin intermediul unor rapoarte bianuale ale președinției, fără a se impune utilizarea unor sisteme operaționale sau o interacțiune directă cu vreuna din dispozițiile legale cuprinse în alte instrumente juridice care fac parte din acquis-ul Schengen.

                     (4)

                     Propunerea din 16 mai 2018 de reformare a Regulamentului (CE) nr. 377/2004 urmărește consolidarea coordonării și optimizarea utilizării ofițerilor de legătură în materie de imigrație, inclusiv a noilor ofițeri de legătură europeni trimiși în țări terțe, pentru a răspunde în mod mai eficace priorităților UE în domeniul migrației, însă nu se îndepărtează de natura actualului Regulament (CE) nr. 377/2004, în ceea ce privește interacțiunea specifică cu celelalte părți ale acquis-ului Schengen.

                     (5)

                     Prin urmare, propunerea de reformare a Regulamentului (CE) nr. 377/2004, ca și actualul Regulament (CE) nr. 377/2004, poate fi considerată drept o măsură de sine stătătoare în cadrul acquis-ului Schengen, care nu interacționează din punct de vedere operațional cu alte instrumente juridice care fac parte din acquis-ul Schengen.

                     (6)

                     În acest caz excepțional și având în vedere caracterul de sine stătător în cadrul acquis-ului Schengen al actualului Regulament (CE) nr. 377/2004, se poate considera că, în cazul în care Regatul Unit nu mai participă la actualul regulament sau la alte modificări ulterioare ale acestuia, însă continuă să participe la restul acquis-ului Schengen la care participă în prezent în temeiul Deciziei 2000/365/CE a Consiliului (3), acest lucru ar asigura cea mai amplă participare posibilă a Regatului Unit, fără a afecta în mod grav funcționarea practică a celorlalte părți ale acquis-ului Schengen și cu respectarea, în același timp, a coerenței acestora.

                     (7)

                     Prin urmare, în conformitate cu articolul 5 alineatul (3) din Protocolul nr. 19, articolul 8 alineatul (2) din Decizia 2000/365/CE ar trebui să înceteze să se mai aplice Regatului Unit al Marii Britanii și Irlandei de Nord în ceea ce privește actualul Regulament (CE) nr. 377/2004, și orice alte modificări ulterioare, inclusiv propunerea de reformare a Regulamentului (CE) nr. 377/2004, începând cu data intrării în vigoare a reformării propuse a Regulamentului (CE) nr. 377/2004.

                     (8)

                     În consecință, punctul 6 din anexa I la Decizia 2004/926/CE a Consiliului (4) în ceea ce privește Regulamentul (CE) nr. 377/2004 ar trebui, de asemenea, în conformitate cu articolul 5 alineatul (3) din Protocolul nr. 19, să înceteze să se aplice de la data intrării în vigoare a reformării propuse,

               ADOPTĂ PREZENTA DECIZIE:

            Articolul 1
            Decizia 2000/365/CE și punctul 6 din anexa I la Decizia 2004/926/CE încetează să se aplice Regatului Unit al Marii Britanii și Irlandei de Nord în ceea ce privește Regulamentul (CE) nr. 377/2004 al Consiliului și orice alte modificări ulterioare ale acestuia, începând cu data intrării în vigoare a reformării propuse a Regulamentului Parlamentului European și al Consiliului privind crearea unei rețele europene de ofițeri de legătură în materie de imigrație.

            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 18 februarie 2019.

                  Pentru Consiliu

                  Președintele

               F. MOGHERINI

            (1)  Regulamentul (CE) nr. 377/2004 al Consiliului din 19 februarie 2004 privind crearea unei rețele de ofițeri de legătură în materie de imigrație (JO L 64, 2.3.2004, p. 1).

            (2)  Regulamentul (UE) nr. 493/2011 al Parlamentului European și al Consiliului din 5 aprilie 2011 de modificare a Regulamentului (CE) nr. 377/2004 al Consiliului privind crearea unei rețele de ofițeri de legătură în materie de imigrație (JO L 141, 27.5.2011, p. 13).

            (3)  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

            (4)  Decizia 2004/926/CE a Consiliului din 22 decembrie 2004 privind punerea în aplicare a unor părți din acquis-ul Schengen de către Regatul Unit al Marii Britanii și Irlandei de Nord (JO L 395, 31.12.2004, p. 70).


title: Decizia (UE) 2019/380 a Consiliului din 4 martie 2019 privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la modificarea anexei IX (Servicii financiare) și a anexei XIX (Protecția consumatorilor) la Acordul privind SEE (Text cu relevanță pentru SEE.)

text:
                  11.3.2019

                  RO

                  Jurnalul Oficial al Uniunii Europene

                  L 69/43

         DECIZIA (UE) 2019/380 A CONSILIULUI
         din 4 martie 2019
         privind poziția care urmează să fie adoptată, în numele Uniunii Europene, în cadrul Comitetului mixt al SEE referitor la modificarea anexei IX (Servicii financiare) și a anexei XIX (Protecția consumatorilor) la Acordul privind SEE
         (Text cu relevanță pentru SEE)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114 coroborat cu articolul 218 alineatul (9),
         având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
         având în vedere propunerea Comisiei Europene,
         întrucât:

                     (1)

                     Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.

                     (2)

                     În temeiul articolului 98 din Acordul privind SEE, Comitetul mixt al SEE poate decide să modifice, printre altele, anexa IX (Servicii financiare) și anexa XIX (Protecția consumatorilor) la respectivul acord.

                     (3)

                     Directiva 2014/17/UE a Parlamentului European și a Consiliului (3) trebuie încorporată în Acordul privind SEE.

                     (4)

                     Prin urmare, anexele IX și XIX la Acordul privind SEE ar trebui modificate în consecință.

                     (5)

                     Poziția Uniunii în cadrul Comitetului mixt al SEE ar trebui, prin urmare, să se bazeze pe proiectul de decizie atașat,

               ADOPTĂ PREZENTA DECIZIE:

            Articolul 1
            Poziția care urmează să fie adoptată, în numele Uniunii, în cadrul Comitetului mixt al SEE cu privire la propunerea de modificare a anexei IX (Servicii financiare) și a anexei XIX (Protecția consumatorilor) la Acordul privind SEE se bazează pe proiectul de decizie a Comitetului mixt al SEE atașat la prezenta decizie.

            Articolul 2
            Prezenta decizie intră în vigoare la data adoptării.

            Adoptată la Bruxelles, 4 martie 2019.

                  Pentru Consiliu

                  Președintele

               A. ANTON

            (1)  JO L 305, 30.11.1994, p. 6.

            (2)  JO L 1, 3.1.1994, p. 3.

            (3)  Directiva 2014/17/UE a Parlamentului European și a Consiliului din 4 februarie 2014 privind contractele de credit oferite consumatorilor pentru bunuri imobile rezidențiale și de modificare a Directivelor 2008/48/CE și 2013/36/UE și a Regulamentului (UE) nr. 1093/2010 (JO L 60, 28.2.2014, p. 34).

            PROIECT
            DECIZIA NR. …/2019 A COMITETULUI MIXT AL SEE
            din …
            de modificare a anexei IX (Servicii financiare) și a anexei XIX (Protecția consumatorilor) la Acordul privind SEE
            COMITETUL MIXT AL SEE,
            având în vedere Acordul privind Spațiul Economic European (denumit în continuare „Acordul privind SEE”), în special articolul 98,
            întrucât:

                        (1)

                        Directiva 2014/17/UE a Parlamentului European și a Consiliului din 4 februarie 2014 privind contractele de credit oferite consumatorilor pentru bunuri imobile rezidențiale și de modificare a Directivelor 2008/48/CE și 2013/36/UE și a Regulamentului (UE) nr. 1093/2010 (1), astfel cum a fost rectificată prin JO L 246, 23.9.2015, p. 11, trebuie încorporată în Acordul privind SEE.

                        (2)

                        Prin urmare, anexele IX și XIX la Acordul privind SEE ar trebui modificate în consecință,

                  ADOPTĂ PREZENTA DECIZIE:

               Articolul 1
               Anexa IX la Acordul privind SEE se modifică după cum urmează:

                           1.

                           La punctul 31g [Regulamentul (UE) nr. 1093/2010 al Parlamentului European și al Consiliului] se adaugă următoarea liniuță:

                                       „—

                                          32014 L 0017: Directiva 2014/17/UE a Parlamentului European și a Consiliului din 4 februarie 2014 (JO L 60, 28.2.2014, p. 34), astfel cum a fost rectificată prin JO L 246, 23.9.2015, p. 11.”

                           2.

                           După punctul 31i [Regulamentul (UE) nr. 1095/2010 al Parlamentului European și al Consiliului], se inserează următorul punct:

                                       „31j.

                                          32014 L 0017: Directiva 2014/17/UE a Parlamentului European și a Consiliului din 4 februarie 2014 privind contractele de credit oferite consumatorilor pentru bunuri imobile rezidențiale și de modificare a Directivelor 2008/48/CE și 2013/36/UE și a Regulamentului (UE) nr. 1093/2010 (JO L 60, 28.2.2014, p. 34), astfel cum a fost rectificată prin JO L 246, 23.9.2015, p. 11.
                                       În sensul prezentului acord, dispozițiile directivei se citesc cu următoarele adaptări:

                                                   (a)

                                                   Fără a se aduce atingere dispozițiilor din Protocolul 1 la prezentul acord și cu excepția cazului în care se prevede altfel în acest acord, termenii «stat membru (state membre)» și «autorități competente» se interpretează ca incluzând, pe lângă înțelesul lor din directivă, statele AELS și, respectiv, autoritățile lor competente.

                                                   (b)

                                                   La articolul 5 alineatul (3) litera (b), după cuvintele „Autoritatea europeană de supraveghere (Autoritatea bancară europeană) (ABE)” se inserează cuvintele „sau, după caz, Autoritatea AELS de Supraveghere”.

                                                   (c)

                                                   La articolul 12 alineatul (3) și la articolul 27 alineatul (3), în ceea ce privește statele AELS, cuvintele «20 martie 2014» se citesc «data intrării în vigoare a Deciziei nr. …/… a Comitetului mixt al SEE din … [prezenta decizie]».

                                                   (d)

                                                   La articolul 14 alineatul (5), în ceea ce privește statele AELS, cuvintele «20 martie 2014» se citesc «data intrării în vigoare a Deciziei nr. …/… a Comitetului mixt al SEE [prezenta decizie]», iar cuvintele «până la 21 martie 2019» se citesc «timp de cinci ani de la data respectivă».

                                                   (e)

                                                   La articolul 26 alineatul (2) se adaugă următorul paragraf:
                                                   «Liechtenstein este exceptat de la monitorizarea statistică prevăzută la articolul 26 alineatul (2).»

                                                   (f)

                                                   La articolul 34 alineatul (2) al cincilea paragraf și alineatul (4) litera (b), cuvintele «ABE poate acționa» se înlocuiesc cu cuvintele «ABE sau, după caz, Autoritatea AELS de Supraveghere poate acționa».

                                                   (g)

                                                   La articolul 37, cuvintele «ABE poate acționa în conformitate cu competențele care îi sunt conferite prin articolul respectiv și orice decizii cu caracter obligatoriu luate de ABE» se înlocuiesc cu cuvintele «ABE sau, după caz, Autoritatea AELS de Supraveghere poate acționa în conformitate cu competențele care îi sunt conferite prin articolul respectiv și orice decizii cu caracter obligatoriu luate de ABE sau, după caz, de Autoritatea AELS de Supraveghere».

                                                   (h)

                                                   La articolul 43, în ceea ce privește statele AELS, cuvintele «21 martie 2016» și «20 martie 2014» se citesc «data intrării în vigoare a Deciziei nr. …/… a Comitetului mixt al SEE din … [prezenta decizie]», iar cuvintele «până la 21 martie 2017» se citesc «timp de un an de la data intrării în vigoare a Deciziei nr. …/… a Comitetului mixt al SEE din … [prezenta decizie]».”

               Articolul 2
               În anexa XIX la Acordul privind SEE, la punctul 7h (Directiva 2008/48/CE a Parlamentului European și a Consiliului) se adaugă următoarea liniuță:

                           „—

                              32014 L 0017: Directiva 2014/17/UE a Parlamentului European și a Consiliului din 4 februarie 2014 (JO L 60, 28.2.2014, p. 34), astfel cum a fost rectificată prin JO L 246, 23.9.2015, p. 11.”

               Articolul 3
               Textele Directivei 2014/17/UE, astfel cum a fost rectificată prin JO L 246, 23.9.2015, p. 11, în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice.

               Articolul 4
               Prezenta decizie intră în vigoare la […], cu condiția să se fi efectuat toate notificările prevăzute la articolul 103 alineatul (1) din Acordul privind SEE (*1).

               Articolul 5
               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles,

                     Pentru Comitetul mixt al SEE

                     Președintele

                     Secretarii Comitetului mixt al SEE

               (1)  JO L 60, 28.2.2014, p. 34.

               (*1)  [Nu au fost semnalate obligații constituționale.] [Au fost semnalate obligații constituționale.]


title: Decizia (UE) 2019/381 a Consiliului din 4 martie 2019 privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la modificarea anexei II (Reglementări tehnice, standarde, încercări și certificare) și a anexei XI (Comunicații electronice, servicii audiovizuale și societatea informațională) la Acordul privind SEE (Text cu relevanță pentru SEE.)

text:
                  11.3.2019

                  RO

                  Jurnalul Oficial al Uniunii Europene

                  L 69/46

         DECIZIA (UE) 2019/381 A CONSILIULUI
         din 4 martie 2019
         privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la modificarea anexei II (Reglementări tehnice, standarde, încercări și certificare) și a anexei XI (Comunicații electronice, servicii audiovizuale și societatea informațională) la Acordul privind SEE
         (Text cu relevanță pentru SEE)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolele 43, 114 și 337, coroborate cu articolul 218 alineatul (9),
         având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
         având în vedere propunerea Comisiei Europene,
         întrucât:

                     (1)

                     Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.

                     (2)

                     În temeiul articolului 98 din Acordul privind SEE, Comitetul mixt al SEE poate decide modificarea, printre altele, a anexei II (Reglementări tehnice, standarde, încercări și certificare) și a anexei XI (Comunicații electronice, servicii audiovizuale și societatea informațională) la respectivul acord.

                     (3)

                     Directiva (UE) 2015/1535 a Parlamentului European și a Consiliului (3) trebuie încorporată în Acordul privind SEE.

                     (4)

                     Prin urmare, anexele II și XI la Acordul privind SEE ar trebui modificate în mod corespunzător.

                     (5)

                     În consecință, poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

               ADOPTĂ PREZENTA DECIZIE:

            Articolul 1
            Poziția care urmează să fie adoptată, în numele Uniunii, în cadrul Comitetului mixt al SEE, cu privire la propunerea de modificare a anexei II (Reglementări tehnice, standarde, încercări și certificare) și a anexei XI (Comunicații electronice, servicii audiovizuale și societatea informațională) la Acordul privind SEE se bazează pe proiectul de decizie a Comitetului mixt al SEE atașat la prezenta decizie.

            Articolul 2
            Prezenta decizie intră în vigoare la data adoptării.

            Adoptată la Bruxelles, 4 martie 2019.

                  Pentru Consiliu

                  Președintele

               A. ANTON

            (1)  JO L 305, 30.11.1994, p. 6.

            (2)  JO L 1, 3.1.1994, p. 3.

            (3)  Directiva (UE) 2015/1535 a Parlamentului European și a Consiliului din 9 septembrie 2015 referitoare la procedura de furnizare de informații în domeniul reglementărilor tehnice și al normelor privind serviciile societății informaționale (JO L 241, 17.9.2015, p. 1).

            PROIECT
            DECIZIA NR. …/2019 A COMITETULUI MIXT AL SEE
            din …
            de modificare a anexei II (Reglementări tehnice, standarde, încercări și certificare) și a anexei XI (Comunicații electronice, servicii audiovizuale și societatea informațională) la Acordul privind SEE
            COMITETUL MIXT AL SEE,
            având în vedere Acordul privind Spațiul Economic European („Acordul privind SEE”), în special articolul 98,
            întrucât:

                        (1)

                        Directiva (UE) 2015/1535 a Parlamentului European și a Consiliului din 9 septembrie 2015 referitoare la procedura de furnizare de informații în domeniul reglementărilor tehnice și al normelor privind serviciile societății informaționale (1) trebuie încorporată în Acordul privind SEE.

                        (2)

                        Directiva (UE) 2015/1535 abrogă Directiva 98/34/CE a Parlamentului European și a Consiliului (2), astfel cum a fost modificată prin Directiva 98/48/CE a Parlamentului European și a Consiliului (3), care este încorporată în Acordul privind SEE și care, prin urmare, trebuie eliminată din Acordul privind SEE.

                        (3)

                        În timp ce statele AELS pot emite observații și avize detaliate cu privire la un proiect de reglementare tehnică notificat de alte state AELS, acestea pot prezenta observații numai cu privire la un proiect de reglementare tehnică notificat de statele membre ale Uniunii și viceversa.

                        (4)

                        Prin urmare, anexele II și XI la Acordul privind SEE ar trebui modificate în consecință,

                  ADOPTĂ PREZENTA DECIZIE:

               Articolul 1
               În anexa II la Acordul privind SEE, la capitolul XIX, textul de la punctul 1 (Directiva 98/34/CE a Parlamentului European și a Consiliului) se înlocuiește cu următorul text:
               „32015 L 1535: Directiva (UE) 2015/1535 a Parlamentului European și a Consiliului din 9 septembrie 2015 referitoare la procedura de furnizare de informații în domeniul reglementărilor tehnice și al normelor privind serviciile societății informaționale (JO L 241, 17.9.2015, p. 1).
               În sensul prezentului acord, dispozițiile directivei se citesc cu următoarele adaptări:

                           (a)

                           articolul 1 alineatul (1) litera (c) paragraful al doilea se înlocuiește cu următorul text:
                           „Termenul «specificație tehnică» cuprinde, de asemenea, metodele și procesele de producție utilizate cu privire la produsele destinate consumului uman și animal și cu privire la medicamente, astfel cum sunt definite la articolul 1 din Directiva 2001/83/CE (astfel cum este încorporată în anexa II capitolul XIII punctul 15q din acord prin Decizia nr. 82/2002 a Comitetului mixt al SEE din 25 iunie 2002 (4)), precum și metodele și procesele de producție referitoare la alte produse, în cazul în care au efect asupra caracteristicilor acestora.”;

                           (b)

                           la articolul 5 alineatul (1) primul paragraf, se adaugă următorul text:
                           „Textul integral al proiectului de reglementare tehnică notificat se pune la dispoziție în limba originală, precum și în traducere completă într-una dintre limbile oficiale ale Uniunii.”;

                           (c)

                           la articolul 5 alineatul (1), se adaugă paragraful următor:
                           „Comisia, în numele Uniunii, pe de o parte, și Autoritatea AELS de Supraveghere sau statele AELS prin intermediul Autorității AELS de Supraveghere, pe de altă parte, pot solicita informații suplimentare cu privire la un proiect de reglementare tehnică notificat.”;

                           (d)

                           la articolul 5 alineatul (2), se adaugă paragraful următor:
                           „Autoritatea AELS de Supraveghere înaintează Comisiei observațiile statelor AELS sub forma unei comunicări unice coordonate, iar Comisia înaintează Autorității AELS de Supraveghere observațiile Uniunii.”;

                           (e)

                           termenii „stat membru” și „Comisie” de la articolul 6 alineatele (1), (2) și (7) se înlocuiesc cu termenii „stat AELS” și, respectiv, „Autoritatea AELS de Supraveghere”;

                           (f)

                           articolul 6 alineatele (3), (4), (5) și (6) nu se aplică.”

               Articolul 2
               În anexa XI la Acordul privind SEE, textul de la punctul 5i (Directiva 98/34/CE a Parlamentului European și a Consiliului) se înlocuiește cu următorul text:
               „32015 L 1535: Directiva (UE) 2015/1535 a Parlamentului European și a Consiliului din 9 septembrie 2015 referitoare la procedura de furnizare de informații în domeniul reglementărilor tehnice și al normelor privind serviciile societății informaționale (JO L 241, 17.9.2015, p. 1).
               În sensul prezentului acord, dispozițiile directivei se citesc cu următoarele adaptări:

                           (a)

                           articolul 1 alineatul (1) litera (c) paragraful al doilea se înlocuiește cu următorul text:
                           „Termenul «specificație tehnică» cuprinde, de asemenea, metodele și procesele de producție utilizate cu privire la produsele destinate consumului uman și animal și cu privire la medicamente, astfel cum sunt definite la articolul 1 din Directiva 2001/83/CE (astfel cum este încorporată în anexa II capitolul XIII punctul 15q din acord prin Decizia nr. 82/2002 a Comitetului mixt al SEE din 25 iunie 2002 (5)), precum și metodele și procesele de producție referitoare la alte produse, în cazul în care au efect asupra caracteristicilor acestora.”;

                           (b)

                           la articolul 5 alineatul (1) primul paragraf, se adaugă următorul text:
                           „Textul integral al proiectului de reglementare tehnică notificat se pune la dispoziție în limba originală, precum și în traducere completă într-una dintre limbile oficiale ale Uniunii.”;

                           (c)

                           la articolul 5 alineatul (1), se adaugă paragraful următor:
                           „Comisia, în numele Uniunii, pe de o parte, și Autoritatea AELS de Supraveghere sau statele AELS prin intermediul Autorității AELS de Supraveghere, pe de altă parte, pot solicita informații suplimentare cu privire la un proiect de reglementare tehnică notificat.”;

                           (d)

                           la articolul 5 alineatul (2), se adaugă paragraful următor:
                           „Autoritatea AELS de Supraveghere înaintează Comisiei observațiile statelor AELS sub forma unei comunicări unice coordonate, iar Comisia înaintează Autorității AELS de Supraveghere observațiile Uniunii.”;

                           (e)

                           termenii „stat membru” și „Comisie” de la articolul 6 alineatele (1), (2) și (7) se înlocuiesc cu termenii „stat AELS” și, respectiv, „Autoritatea AELS de Supraveghere”;

                           (f)

                           articolul 6 alineatele (3), (4), (5) și (6) nu se aplică.”

               Articolul 3
               Textele Directivei (UE) 2015/1535 în limbile islandeză și norvegiană, care urmează să fie publicate în Suplimentul SEE la Jurnalul Oficial al Uniunii Europene, sunt autentice.

               Articolul 4
               Prezenta decizie intră în vigoare la, cu condiția să se fi efectuat toate notificările prevăzute la articolul 103 alineatul (1) din Acordul privind SEE (*1).

               Articolul 5
               Prezenta decizie se publică în secțiunea SEE și în Suplimentul SEE ale Jurnalului Oficial al Uniunii Europene.

               Adoptată la Bruxelles,

                     Pentru Comitetul mixt al SEE,

                     Președintele

                     Secretarii Comitetului mixt al SEE

               (1)  JO L 241, 17.9.2015, p. 1.

               (2)  JO L 204, 21.7.1998, p. 37.

               (3)  JO L 217, 5.8.1998, p. 18.

               (4)  JO L 266, 3.10.2002, p. 32 și Suplimentul SEE nr. 49, 3.10.2002, p. 22.

               (5)  JO L 266, 3.10.2002, p. 32 și Suplimentul SEE nr. 49, 3.10.2002, p. 22.

               (*1)  [Nu au fost semnalate obligații constituționale.] [Au fost semnalate obligații constituționale.]


title: Decizia (UE, Euratom) 2019/383 a reprezentanților guvernelor statelor membre din 6 martie 2019 de numire a unui judecător în cadrul Tribunalului

text:
                  11.3.2019

                  RO

                  Jurnalul Oficial al Uniunii Europene

                  L 69/51

         DECIZIA (UE, Euratom) 2019/383 A REPREZENTANȚILOR GUVERNELOR STATELOR MEMBRE
         din 6 martie 2019
         de numire a unui judecător în cadrul Tribunalului
         REPREZENTANȚII GUVERNELOR STATELOR MEMBRE ALE UNIUNII EUROPENE,
         având în vedere Tratatul privind Uniunea Europeană, în special articolul 19,
         având în vedere Tratatul privind funcționarea Uniunii Europene, în special articolele 254 și 255,
         având în vedere Tratatul de instituire a Comunității Europene a Energiei Atomice, în special articolul 106a alineatul (1),
         întrucât:

                     (1)

                     Articolul 48 din Protocolul nr. 3 privind Statutul Curții de Justiție a Uniunii Europene, astfel cum a fost modificat prin Regulamentul (UE, Euratom) 2015/2422 al Parlamentului European și al Consiliului (1), prevede că Tribunalul este compus din câte doi judecători pentru fiecare stat membru începând cu 1 septembrie 2019.

                     (2)

                     Articolul 2 litera (c) din regulamentul respectiv prevede că mandatul a patru dintre cei nouă judecători suplimentari care urmează să fie numiți începând cu 1 septembrie 2019 expiră la 31 august 2022. Acești patru judecători sunt aleși astfel încât guvernele a patru state membre să propună doi judecători pentru reînnoirea parțială a Tribunalului din 2022.

                     (3)

                     A fost propusă candidatura dnei Tuula Riitta PYNNÄ pentru postul de judecător suplimentar în cadrul Tribunalului.

                     (4)

                     Comitetul instituit în temeiul articolului 255 din Tratatul privind funcționarea Uniunii Europene a emis un aviz cu privire la capacitatea dnei Tuula Riitta PYNNÄ de a exercita funcția de judecător în cadrul Tribunalului,

               ADOPTĂ PREZENTA DECIZIE:

            Articolul 1
            Dna Tuula Riitta PYNNÄ este numită judecător al Tribunalului pentru perioada cuprinsă între 1 septembrie 2019 și 31 august 2022.

            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.

            Adoptată la Bruxelles, 6 martie 2019.

                  Președintele

               L. ODOBESCU

            (1)  Regulamentul (UE, Euratom) 2015/2422 al Parlamentului European și al Consiliului din 16 decembrie 2015 de modificare a Protocolului nr. 3 privind Statutul Curții de Justiție a Uniunii Europe (JO L 341, 24.12.2015, p. 14).